b'\n_START_ARTICLE_\nJ\xc3\xa4\xc3\xa4k\xc3\xa4riliike\n_START_PARAGRAPH_\nJ\xc3\xa4\xc3\xa4k\xc3\xa4riliike oli Suomen miesylioppilaiden piireiss\xc3\xa4 vuoden 1914 loppupuolella k\xc3\xa4ynnistynyt ja J\xc3\xa4\xc3\xa4k\xc3\xa4ripataljoona 27:n muodostumiseen johtanut aktivistien aloite sotilaskoulutuksen hankkimiseksi Suomen Ven\xc3\xa4j\xc3\xa4st\xc3\xa4 irrottautumista varten. Ensimm\xc3\xa4isen maailmansodan sytytty\xc3\xa4 1914 oltiin Suomessa aluksi ensimm\xc3\xa4isen sortokauden aikaisen vastarintaryhmittym\xc3\xa4n kagaalin ja vanhojen aktivistien piireiss\xc3\xa4 varovaisia asennoitumisessa muuttuvaan tilanteeseen. Miesten ylioppilaspiireiss\xc3\xa4 taas syntyi j\xc3\xa4\xc3\xa4k\xc3\xa4riliike, joka otti p\xc3\xa4\xc3\xa4m\xc3\xa4\xc3\xa4r\xc3\xa4kseen Suomen aseellisen irrottamisen Ven\xc3\xa4j\xc3\xa4st\xc3\xa4. J\xc3\xa4\xc3\xa4k\xc3\xa4rikoulutuksen 1915\xe2\x80\x931918 aloitti kaiken kaikkiaan 1\xc2\xa0895 vapaaehtoista. Heist\xc3\xa4 1\xc2\xa0261 (67\xc2\xa0%) osallistui Suomen sis\xc3\xa4llissotaan. Osallistuneista kaatui taisteluissa 128 (10\xc2\xa0%) ja haavoittui 238 (19\xc2\xa0%)._NEWLINE_Talvisotaan osallistui kaikenlaisissa sotateht\xc3\xa4viss\xc3\xa4 rintama- ja kotijoukoissa sek\xc3\xa4 armeijan siviilihallinnollisissa teht\xc3\xa4viss\xc3\xa4 774 j\xc3\xa4\xc3\xa4k\xc3\xa4ri\xc3\xa4, joista kaatui 24 (3\xc2\xa0%) sek\xc3\xa4 haavoittui 19 (2\xc2\xa0%). Mannerheim-risti my\xc3\xb6nnettiin 20 entiselle j\xc3\xa4\xc3\xa4k\xc3\xa4rille. Kenraalikuntaan ylennettiin 49 j\xc3\xa4\xc3\xa4k\xc3\xa4ri\xc3\xa4. J\xc3\xa4\xc3\xa4k\xc3\xa4riliikkeen laajennettua sen sosiaalinen pohja leveni kattaen kaikki kansankerrokset. Suhteessa v\xc3\xa4kilukuun eniten j\xc3\xa4\xc3\xa4k\xc3\xa4reit\xc3\xa4 v\xc3\xa4rv\xc3\xa4ytyi Kortesj\xc3\xa4rvelt\xc3\xa4 (alue nyky\xc3\xa4\xc3\xa4n osa Kauhavan kaupunkia), joka t\xc3\xa4ll\xc3\xa4 perusteella ilmoitti olevansa j\xc3\xa4\xc3\xa4k\xc3\xa4ripit\xc3\xa4j\xc3\xa4.\n_START_SECTION_\nJ\xc3\xa4\xc3\xa4k\xc3\xa4riliikkeen vaiheet\n_START_PARAGRAPH_\nItsen\xc3\xa4isyysliikkeen keskuskomitea piti v\xc3\xa4ltt\xc3\xa4m\xc3\xa4tt\xc3\xb6m\xc3\xa4n\xc3\xa4 kansanarmeijan muodostamista. Sotilaskoulutusta ei voinut Suomessa saada, joten sit\xc3\xa4 haettiin ulkomailta. Tammikuussa 1915 Saksa ilmoitti valmiudestaan kouluttaa 200 suomalaista. Osittain salateitse l\xc3\xa4hes kaksi sataa nuorta miest\xc3\xa4 siirtyi ensin Ruotsiin ja sielt\xc3\xa4 edelleen Saksaan koulutettaviksi Pfadfinder-kurssille (kyse oli partioliikkeeseen viittaavasta peitenimest\xc3\xa4)._NEWLINE_Suomalaiset koulutettiin Lockstedtin leirill\xc3\xa4 Holsteinissa. Vuoden 1915 syksyll\xc3\xa4 Saksa p\xc3\xa4\xc3\xa4tti nostaa suomalaisosaston vahvuuden 2\xc2\xa0000 mieheen. Suomessa aloitettiin koko maata kattava salainen v\xc3\xa4rv\xc3\xa4ys. Vilkkainta v\xc3\xa4rv\xc3\xa4ystoiminta oli Uudellamaalla, Pohjanmaalla ja Karjalassa. Seuraavana kev\xc3\xa4\xc3\xa4n\xc3\xa4 joukosta muodostettiin Kuninkaallinen Preussin J\xc3\xa4\xc3\xa4k\xc3\xa4ripataljoona 27 majuri Maximilian Bayerin johdolla._NEWLINE_Ven\xc3\xa4j\xc3\xa4 sai tiedon j\xc3\xa4\xc3\xa4k\xc3\xa4riliikkeest\xc3\xa4 syyskuussa 1915. Kiinnij\xc3\xa4\xc3\xa4neist\xc3\xa4 19:st\xc3\xa4 13 vietiin Pietariin \xc5\xa0palernajan vankilaan, jonne oli vangittu my\xc3\xb6s 60 muuta aktivistia, muun muassa Vihtori Kosola, Artturi Leinonen, Esko Riekki, Aarne Sihvo ja Ky\xc3\xb6sti Wilkuna. \xe2\x80\x9dKalterij\xc3\xa4\xc3\xa4k\xc3\xa4rit\xe2\x80\x9d vapautettiin helmikuun vallankumouksen j\xc3\xa4lkeen 1917._NEWLINE_Pataljoona otti osaa taisteluihin Ven\xc3\xa4j\xc3\xa4\xc3\xa4 vastaan Baltiassa. J\xc3\xa4\xc3\xa4k\xc3\xa4rit vannoivat valan Suomen lailliselle hallitukselle Liep\xc4\x81jan kirkossa. Syksyll\xc3\xa4 1917 Suomeen tuli 60 j\xc3\xa4\xc3\xa4k\xc3\xa4ri\xc3\xa4. J\xc3\xa4\xc3\xa4k\xc3\xa4rit olivat hakeneet koulutusta taisteluun Ven\xc3\xa4j\xc3\xa4\xc3\xa4 vastaan, mutta Suomeen palaamisen aikaan alkuvuodesta 1918 tilanne oli merkitt\xc3\xa4v\xc3\xa4sti muuttunut. Ven\xc3\xa4l\xc3\xa4isjoukkojen lis\xc3\xa4ksi vastapuolella oli Punakaartiksi j\xc3\xa4rjest\xc3\xa4ytynytt\xc3\xa4 oman maan ty\xc3\xb6l\xc3\xa4isv\xc3\xa4est\xc3\xb6\xc3\xa4. T\xc3\xa4st\xc3\xa4 syyst\xc3\xa4 noin kolmasosa j\xc3\xa4\xc3\xa4k\xc3\xa4reist\xc3\xa4 j\xc3\xa4tti palaamatta Suomeen. 950 miehen suuruinen p\xc3\xa4\xc3\xa4joukko kuitenkin saapui Vaasaan 25. helmikuuta 1918 ja siirtyi p\xc3\xa4\xc3\xa4osin hallituksen joukkojen riveihin. He katsoivat kyseess\xc3\xa4 olevan nimenomaan Suomen vapaussodan, jossa tosiasiallisesti ratkaistaisiin p\xc3\xa4\xc3\xa4sisik\xc3\xb6 maa "vapaaksi" Ven\xc3\xa4j\xc3\xa4n vallan alta. Kaikki j\xc3\xa4\xc3\xa4k\xc3\xa4rit eiv\xc3\xa4t olleet niin uskollisia hallinnolle kuin yleisesti on uskottu. Pian j\xc3\xa4\xc3\xa4k\xc3\xa4rien Suomeen palattua j\xc3\xa4\xc3\xa4k\xc3\xa4rikonfliktiin liittyvist\xc3\xa4 syist\xc3\xa4 joukko j\xc3\xa4\xc3\xa4k\xc3\xa4reit\xc3\xa4 teki ep\xc3\xa4onnistuneen pommiattentaatin kenraali Mannerheimin esikuntajunaan._NEWLINE_Sodan j\xc3\xa4lkeen valtaosa j\xc3\xa4\xc3\xa4k\xc3\xa4reist\xc3\xa4 palasi siviiliel\xc3\xa4m\xc3\xa4\xc3\xa4n. P\xc3\xa4\xc3\xa4osa oli ty\xc3\xb6l\xc3\xa4isi\xc3\xa4, pienviljelij\xc3\xb6it\xc3\xa4 ja toimenhaltijoita, joka viides oli suorittanut ylioppilastutkinnon. Joitakin j\xc3\xa4\xc3\xa4k\xc3\xa4reit\xc3\xa4 nousi talous- tai kulttuuriel\xc3\xa4m\xc3\xa4n huipulle. Osa jatkoi sotilasuralla. Muutamia j\xc3\xa4\xc3\xa4k\xc3\xa4reit\xc3\xa4 siirtyi Neuvosto-Ven\xc3\xa4j\xc3\xa4lle. Valtaosa j\xc3\xa4\xc3\xa4k\xc3\xa4reist\xc3\xa4 osallistui talvi- ja jatkosotaan._NEWLINE_Yhteens\xc3\xa4 49 j\xc3\xa4\xc3\xa4k\xc3\xa4riupseeria sai kenraalin sotilasarvon, heid\xc3\xa4n joukossaan jalkav\xc3\xa4enkenraalit Erik Heinrichs, Kaarlo Heiskanen, Taavetti Laatikainen, Armas-Eino Martola, Aarne Sihvo, Alonzo Sundman, Paavo Talvela ja V\xc3\xa4in\xc3\xb6 Valve. J\xc3\xa4\xc3\xa4k\xc3\xa4reiden vaikutus Suomen puolustusvoimien kehitt\xc3\xa4misess\xc3\xa4 oli hyvin suuri 1950-luvulle asti. Viimeinen j\xc3\xa4\xc3\xa4k\xc3\xa4ri, j\xc3\xa4\xc3\xa4k\xc3\xa4rikenraali V\xc3\xa4in\xc3\xb6 Valve kuoli 1995._NEWLINE_J\xc3\xa4\xc3\xa4k\xc3\xa4riliikett\xc3\xa4 tutkineen filosofian tohtori Matti Lackmanin mukaan j\xc3\xa4\xc3\xa4k\xc3\xa4rit syyllistyiv\xc3\xa4t maanpetokseen Ven\xc3\xa4j\xc3\xa4ll\xc3\xa4 tuolloin voimassa olleen lain perusteella.\n_START_SECTION_\nJ\xc3\xa4\xc3\xa4k\xc3\xa4riliikkeen synnyn syit\xc3\xa4\n_START_PARAGRAPH_\n1900-luvun alun aktivismi, jonka aatteellinen perillinen j\xc3\xa4\xc3\xa4k\xc3\xa4riliike on, syntyi vastauksena  ven\xc3\xa4l\xc3\xa4ist\xc3\xa4mistoimenpiteiden ja er\xc3\xa4iden suomalaisten my\xc3\xb6ntyv\xc3\xa4isyyden yhdess\xc3\xa4 luomaan tilanteeseen, jossa Suomen itsehallinnollinen asema oli uhattuna ja lait tuntuivat menett\xc3\xa4neen merkityksens\xc3\xa4. Oman suomalaisen sotav\xc3\xa4en lakkauttaminen ja suomalaisille syntynyt uhka joutua palvelemaan ven\xc3\xa4l\xc3\xa4isiss\xc3\xa4 joukko-osastoissa Ven\xc3\xa4j\xc3\xa4n maaper\xc3\xa4ll\xc3\xa4 vaikutti voimakkaasti mielialoihin._NEWLINE_Aktivistien mielest\xc3\xa4 vallitseva laiton tilanne oikeutti ja velvoitti tarvittaessa vastaamaan v\xc3\xa4kivaltaan v\xc3\xa4kivallalla. Aktivismin ohjelma esitettiin vuonna 1903, ja aktiivinen vastustuspuolue perustettiin seuraavana vuonna. N\xc3\xa4iden varhaisten aktivistien toiminnassa tulevia j\xc3\xa4\xc3\xa4k\xc3\xa4rien ja aktivistien toimintamuotoja ennakoivat muun muassa asetoimitukset, kuten SS John Graftonin matka, suojeluskuntien synty suurlakon aikana sek\xc3\xa4 puolisotilaallisen Voimaliiton perustaminen 1906. Vallankumoukselliset rauhattomuudet Ven\xc3\xa4j\xc3\xa4ll\xc3\xa4 tukahduttivat n\xc3\xa4m\xc3\xa4 toimintamuodot viel\xc3\xa4 vuoden 1906 kuluessa._NEWLINE_Toinen sortokausi alkoi kehkeyty\xc3\xa4 vuoden 1908 lopulla ja sai taakseen Ven\xc3\xa4j\xc3\xa4n lain voiman kes\xc3\xa4kuussa 1910 kest\xc3\xa4\xc3\xa4kseen Ven\xc3\xa4j\xc3\xa4n keisarikunnan loppuun vuoden 1917 maaliskuuhun. Suomen itsen\xc3\xa4isyysajatusta pidettiin vireill\xc3\xa4 aktivistien puoluetoiminnassa muun muassa Framtid\xe2\x80\x93Vastaisuus-lehdess\xc3\xa4, kunnes sen lakkauttaminen 1910 p\xc3\xa4\xc3\xa4tti vanhan aktivismin kauden._NEWLINE_Yliopiston osakunnissa itsen\xc3\xa4istymisajatusta vaalittiin eri muodoin. Toukokuussa 1914 pidetyn promootiojuhlan puheissa itsen\xc3\xa4istymisajatus tuotiin julki laajasti, vaikka varovaisesti muotoillen. Promootiotoimikunnassa esiintyy monia tulevia j\xc3\xa4\xc3\xa4k\xc3\xa4riliikkeelle merkitt\xc3\xa4vi\xc3\xa4 miehi\xc3\xa4: Kai Donner, V\xc3\xa4in\xc3\xb6 Kokko, Pehr Norrm\xc3\xa9n ja Yrj\xc3\xb6 Ruuth (my\xc3\xb6h. Ruutu).\n_START_SECTION_\nPerustaminen\n_START_PARAGRAPH_\nSuomi asetettiin sotatilaan 30. hein\xc3\xa4kuuta 1914: Ven\xc3\xa4j\xc3\xa4n sotilasjohto pelk\xc3\xa4si Saksan nousevan maihin ja hy\xc3\xb6kk\xc3\xa4\xc3\xa4v\xc3\xa4n Suomen kautta. Kriittisi\xc3\xa4 kohteita eri puolilla Suomea alettiin linnoittaa "vallit\xc3\xb6ihin" palkattujen suomalaisten voimin mutta ven\xc3\xa4l\xc3\xa4isess\xc3\xa4 johdossa. N\xc3\xa4m\xc3\xa4 ty\xc3\xb6t aiheuttivat ty\xc3\xb6voimapulaa esimerkiksi maataloudessa. 17. marraskuuta julkaistiin laaja ven\xc3\xa4l\xc3\xa4istytt\xc3\xa4misohjelma, joka lopullisesti k\xc3\xa4ynnisti j\xc3\xa4\xc3\xa4k\xc3\xa4riliikkeeseen johtaneen toiminnan._NEWLINE_Ven\xc3\xa4l\xc3\xa4istytt\xc3\xa4misohjelman julkaiseminen mursi padot. Jo samana p\xc3\xa4iv\xc3\xa4n\xc3\xa4 pidettiin useita toisistaan riippumattomia kokouksia, joissa hahmoteltiin vastarinnan muotoja ja toteuttamista. Kerrotaan esimerkiksi, ett\xc3\xa4 kun V\xc3\xa4in\xc3\xb6 Kokko, Yrj\xc3\xb6 Ruuth ja V\xc3\xa4in\xc3\xb6 Tiiri pitiv\xc3\xa4t neuvoa Gardinin ravintolassa, oli samassa paikassa koolla opiskelijoita, joiden joukosta tultiin tunnetun kolmikon luo vaatimaan toimenpiteit\xc3\xa4. Samoihin aikoihin er\xc3\xa4\xc3\xa4t yksitt\xc3\xa4iset ylioppilaat liittyiv\xc3\xa4t vapaaehtoisina Ven\xc3\xa4j\xc3\xa4n armeijaan saadakseen sotilaskoulutuksen ja sotakokemusta. My\xc3\xb6hemmin muutama t\xc3\xa4llainen "etuajassa" ollut henkil\xc3\xb6 jopa karkasi Ven\xc3\xa4j\xc3\xa4n armeijasta ja siirtyi j\xc3\xa4\xc3\xa4k\xc3\xa4riksi. J\xc3\xa4\xc3\xa4k\xc3\xa4riliikkeen alettua vastaavaa ei en\xc3\xa4\xc3\xa4 esiintynyt.\n_START_SECTION_\nOstrobotnian kokous\n_START_PARAGRAPH_\nItsen\xc3\xa4istymisliikkeen j\xc3\xa4rjest\xc3\xa4ytymisen katsotaan alkaneen 20. marraskuuta 1914 Pohjalaisten osakuntien talossa Ostrobotnialla pidetyst\xc3\xa4 kokouksesta (p\xc3\xa4iv\xc3\xa4m\xc3\xa4\xc3\xa4r\xc3\xa4 ei ole yksiselitteinen, sill\xc3\xa4 p\xc3\xb6yt\xc3\xa4kirjaa ei salaamissyist\xc3\xa4 pidetty). Kokouksessa oli noin 20 osanottajaa eri osakunnista sek\xc3\xa4 vanhasuomalaisesta ylioppilasj\xc3\xa4rjest\xc3\xb6 Suomalaisesta Nuijasta. Suoranaisen alun sijasta t\xc3\xa4m\xc3\xa4 kokous pikemminkin merkitsi useiden pienempien ryhmien kokoontumista yhteen, er\xc3\xa4\xc3\xa4nlaista kriittisen massan muodostumista._NEWLINE_Kokous totesi muun muassa Pehr Norrm\xc3\xa9nin sanoin, ett\xc3\xa4 passiivinen vastarinta on menett\xc3\xa4nyt merkityksens\xc3\xa4 ja on l\xc3\xa4hdett\xc3\xa4v\xc3\xa4 valtiopetoksen tielle, koska vastapuolikin (ven\xc3\xa4l\xc3\xa4iset) oli hyl\xc3\xa4nnyt lain. Suomi oli irrotettava Ven\xc3\xa4j\xc3\xa4n yhteydest\xc3\xa4. Kun keskusteltiin ulkomaisesta avusta, V\xc3\xa4in\xc3\xb6 Kokko \xe2\x80\x93 Pohjois-Pohjalaisen Osakunnan kuraattori \xe2\x80\x93 piti Saksan apua t\xc3\xa4rke\xc3\xa4n\xc3\xa4, jopa ainoana mahdollisuutena. Kokouksen j\xc3\xa4senet julistautuivat aktivistisen liikkeen v\xc3\xa4liaikaiseksi keskuskomiteaksi. Yhteytt\xc3\xa4 oli otettava sek\xc3\xa4 mahdollisiin koulutuksen j\xc3\xa4rjest\xc3\xa4jiin ett\xc3\xa4 vanhempiin poliitikkoihin ja aktivisteihin ynn\xc3\xa4 sosialistien edustajiin.\n_START_SECTION_\nAvun tunnustelua ja toimintamuotojen hahmottelua\n_START_PARAGRAPH_\nMarraskuun lopulla 1914 vahvistui ajatus l\xc3\xa4hett\xc3\xa4\xc3\xa4 Tukholmaan neuvottelija tunnustelemaan sotilaskoulutuksen mahdollisuuksia Saksan entisen Helsingin-konsulin Albert Goldbeck-L\xc3\xb6wen kautta. Walter Horn ja Bertel Paulig nimettiin neuvottelijoiksi, koska he tunsivat yhteyshenkil\xc3\xb6n ennest\xc3\xa4\xc3\xa4n ja heid\xc3\xa4n saksan kielen taitonsa oli erinomainen. Matka naamioitiin urheiluyhteyksien yll\xc3\xa4pidoksi ruotsalaisiin j\xc3\xa4rjest\xc3\xb6ihin (Suomen puolelta peitteen\xc3\xa4 oli Suomen Palloliitto)._NEWLINE_Saksa ei ollut ainoa vaihtoehto tukijaksi ja koulutuksen j\xc3\xa4rjest\xc3\xa4j\xc3\xa4ksi t\xc3\xa4ss\xc3\xa4 vaiheessa. Ruotsin ilmapiiri\xc3\xa4 tiedustelemaan matkusti vuodenvaihteessa 1914\xe2\x80\x931915 useita pieni\xc3\xa4 ryhmi\xc3\xa4 eri osakunnista. Vierailujen kohteina olivat lukuisat julkisuuden henkil\xc3\xb6t niin kirkon, tiedeyhteis\xc3\xb6n kuin lehdist\xc3\xb6nkin osalta. Ruotsalaiset is\xc3\xa4nn\xc3\xa4t osoittivat kiinnostusta Suomen tilanteeseen ja vakuuttuivat siit\xc3\xa4, ett\xc3\xa4 Suomessa hanke edusti my\xc3\xb6s suomenkielisi\xc3\xa4 piirej\xc3\xa4, mutta varsinaiseen kysymykseen vastaus oli ilmeinen: mit\xc3\xa4\xc3\xa4n aktiivista tukea Suomen itsen\xc3\xa4istymiselle ei olisi luvassa._NEWLINE_Samalla kun sotilaskoulutuksen mahdollisuuksia tunnusteltiin ulkomailta, j\xc3\xa4rjestettiin my\xc3\xb6s kotimaassa omatekoista koulutusta: luettiin kirjallisuutta ja kohennettiin kuntoa muun muassa hiihtoharjoituksin. Ampumaharjoituksiakin pitiv\xc3\xa4t ne, joilla aseita ja patruunoita oli k\xc3\xa4yt\xc3\xb6ss\xc3\xa4. Sabotaasitoimintaan valmistauduttiin pioneerialan opiskelulla tekniikan opiskelijoiden johdolla. My\xc3\xb6s vakoilutoimintaa saksalaisten hyv\xc3\xa4ksi koetettiin organisoida.\n_START_SECTION_\nPfadfinderit \xe2\x80\x93 vapaaehtoiset partiojohtajien peiteroolissa\n_START_PARAGRAPH_\nKehotus alkaa l\xc3\xa4hett\xc3\xa4\xc3\xa4 vapaaehtoisia saavutti Wetterhoffin v\xc3\xa4litt\xc3\xa4m\xc3\xa4n\xc3\xa4 Herman Gummeruksen Tukholmassa 1. helmikuuta 1915. Suomeen tieto v\xc3\xa4litettiin salas\xc3\xa4hkeen\xc3\xa4, joka n\xc3\xa4enn\xc3\xa4isesti k\xc3\xa4sitteli Harald \xc3\x96hquistin Saksassa oleskelevan is\xc3\xa4n vointia: "L\xc3\xa4\xc3\xa4k\xc3\xa4ri toivoo t\xc3\xa4ydellist\xc3\xa4 toipumista kahden viikon kuluessa."_NEWLINE_25. helmikuuta saapui Lockstedtiin ensimm\xc3\xa4iset 55 koulutettavaa partiolaiskursseille (Pfadfinderkursus). Heid\xc3\xa4n matkansa oli johtanut ensin Tukholmaan ilmoittautumaan Herman Gummerukselle. Matkat selitettiin esimerkiksi opintoihin liittyviksi. Tukholmassa vaihtuivat monien nimet, karsittiin tarpeettomat varusteet ja saatiin saksalaiset passit sek\xc3\xa4 matkarahat loppumatkaan. Ruotsissa edettiin Malm\xc3\xb6n kautta Trelleborgiin, josta lauttayhteys vei Saksaan Sassnitziin. Junamatkan p\xc3\xa4\xc3\xa4ss\xc3\xa4 Berliiniss\xc3\xa4 oli vastassa Wetterhoff apulaisineen. Matkan viimeinen osuus vei ensin Hampuriin ja edelleen Lockstedter Lageriin (nykyinen Hohenlockstedt)._NEWLINE_Perill\xc3\xa4 kurssi jaettiin kahdeksi komppaniaksi ja osallistujille annettiin peiteroolin mukaiset partiolaisasut sek\xc3\xa4 saksalaiseen partionjohtajaan viittaava nimitys Feldmeister. Vaikutelmaa t\xc3\xa4ydensi se, ett\xc3\xa4 kurssin johtaja majuri Maximilian Bayer oli my\xc3\xb6s Saksan partiopoikaliikkeen (Jugendwehr) johtaja.\n_START_SECTION_\nPfadfinderien koulutus\n_START_PARAGRAPH_\nSopimuksessa pfadfinderiten koulutuksesta korostettiin muun muassa Saksan kulttuuriin ja \xe2\x80\x9dsotilaalliseen henkeen\xe2\x80\x9d tutustumista. Vaikka kurssiaika oli vain muutamia viikkoja, siihen oli n\xc3\xa4in ollen kaavailtu muun muassa opintomatkoja._NEWLINE_Aikalaismuistelmissa korostetaan, ett\xc3\xa4 suomalaiset kaipasivat aitoa tuntumaa saksalaiseen koulutukseen, mutta \xe2\x80\x9dhe saivat pian huomata, ettei heid\xc3\xa4n opetuksessaankaan noudatettu saksalaisen sotilaskasvatuksen, vaan pikemmin partiopoikakasvatuksen metodeja\xe2\x80\x9d. Peiterooli tuntui siis ulottuvan ulkoisten puitteiden ohella my\xc3\xb6s koulutuksen sis\xc3\xa4lt\xc3\xb6ihin._NEWLINE_Aluksi is\xc3\xa4ntien otteet vaikuttivat koulutettavista jopa liian herrasmiesm\xc3\xa4isilt\xc3\xa4, kun kurssin johtajan ja varsinaisten kouluttajien n\xc3\xa4kemykset koulutuksesta viel\xc3\xa4 etsiv\xc3\xa4t muotojaan: \xe2\x80\x9dSuomalaisia kohdeltiin varovaisesti ja hellin k\xc3\xa4sin. Vasten tahtoa elettiin \xe2\x80\x99herroiksi\xe2\x80\x99.\xe2\x80\x9d Taustalla oli majuri Bayerin n\xc3\xa4kemys, ett\xc3\xa4 neuvokkaita vapaajoukkojen johtajia suomalaisista saataisiin pikemminkin partiolais- kuin sotilasopein. Bayerin arvoihin liittyi my\xc3\xb6s, ett\xc3\xa4 aluksi oli oluenkin nauttiminen suomalaisilta kielletty\xc3\xa4. Pian saatiin kuitenkin huomata, ett\xc3\xa4 majuri Bayer j\xc3\xa4i painotuksineen v\xc3\xa4hemmist\xc3\xb6\xc3\xb6n varsinaisiin kouluttajaupseereihin, kapteeneihin Bade, Heldt, Just ja Knaths, n\xc3\xa4hden._NEWLINE_Kurssilaisten m\xc3\xa4\xc3\xa4r\xc3\xa4kin kasvoi v\xc3\xa4hitellen, saavuttaen kolmessa viikossa noin 180:n vahvuuden. Osa kurssilaisista alkoi kuitenkin olla poissa vahvuudesta erilaisilla komennuksilla._NEWLINE_Partiopojan asusta huolimatta oli suomalaisilla vapaaehtoisilla 28. helmikuuta l\xc3\xa4htien hallussaan t\xc3\xa4rkein sotilaan tunnusmerkki \xe2\x80\x93 ase: ven\xc3\xa4l\xc3\xa4inen kolmen linjan kiv\xc3\xa4\xc3\xa4ri M/91, joita saksalaiset olivat saaneet runsaasti sotasaaliiksi. Valintaa oli helppo perustella sill\xc3\xa4kin, ett\xc3\xa4 suomalaiset tulisivat joka tapauksessa mahdollisessa itsen\xc3\xa4isyystaistelussaan turvautumaan ven\xc3\xa4l\xc3\xa4isilt\xc3\xa4 vallattuihin aseisiin._NEWLINE_Pistoolit ja k\xc3\xa4sikranaatit kuuluivat varustukseen. Ensimm\xc3\xa4isi\xc3\xa4 raskaampia aseita \xe2\x80\x93 kahta Maxim-konekiv\xc3\xa4\xc3\xa4ri\xc3\xa4 \xe2\x80\x93 kurssi sai sen sijaan odotella huhtikuun puoleenv\xc3\xa4liin saakka._NEWLINE_Ensimm\xc3\xa4isten p\xc3\xa4ivien hapuilun j\xc3\xa4lkeen koulutus hakeutui asenteiltaan preussilaisen sotilaskoulutuksen uomiin, vaikka sis\xc3\xa4lt\xc3\xb6 olikin poikkeavaa, koulutettiinhan sivistyneit\xc3\xa4, vapaaehtoisia \xe2\x80\x9dsivilistej\xc3\xa4\xe2\x80\x9d._NEWLINE_Lauerman luonnehdinnan mukaan pfadfinderit saivat \xe2\x80\x9djokseenkin samanaikaisesti alokkaalle, kadetille, sotakorkeakoulun oppilasupseerille ja hiukkasen partiolaisjohtajallekin kuuluvaa opetusta\xe2\x80\x9d. Koulutettaville pyrittiin luomaan valmiuksia johtaa niin ryhm\xc3\xa4\xc3\xa4, joukkuetta kuin \xe2\x80\x9dv\xc3\xa4ltt\xc3\xa4v\xc3\xa4sti komppaniaakin\xe2\x80\x9d. Teoriaopetuksessa sivuttiin aiheita aina rykmenttitasolle asti._NEWLINE_Koulutuksen sis\xc3\xa4lt\xc3\xb6 ja laajuus muuttuivat sit\xc3\xa4 mukaa kuin kurssin pituutta v\xc3\xa4hin erin kasvatettiin. Alkuper\xc3\xa4isess\xc3\xa4 suunnitelmassa syrj\xc3\xa4\xc3\xa4n j\xc3\xa4tetty sulkeisj\xc3\xa4rjestys samoin kuin tupapalveluskin tulivat kuulumaan ohjelmaan._NEWLINE_Maaliskuussa oli saatu ensimm\xc3\xa4iset ylennykset zug- ja gruppenf\xc3\xbchrerien (joukkueen- ja ryhm\xc3\xa4njohtajien) arvoihin, mik\xc3\xa4 ennakoi mahdollisuutta, ett\xc3\xa4 kurssia laajennettaisiin._NEWLINE_Huhtikuussa 1915 annettiin kaiken kaikkiaan nelj\xc3\xa4 eri lupausta kurssien pident\xc3\xa4misest\xc3\xa4; esimerkiksi 2. p\xc3\xa4iv\xc3\xa4n\xc3\xa4 kerrottiin, ett\xc3\xa4 kurssi kest\xc3\xa4isi 16. huhtikuuta saakka ja 14. huhtikuuta ilmoitettiin jatkosta toukokuulle. Ep\xc3\xa4varmuus raastoi mieli\xc3\xa4: ei tiedetty, mik\xc3\xa4 olisi itse kunkin tulevaisuus kurssin j\xc3\xa4lkeen. Alun perin neliviikkoinen poissaolo kotimaasta oli venynyt jo kuukausiin._NEWLINE_Hein\xc3\xa4kuussa saatiin riekaleiksi kuluneiden ja vastenmielisiksi k\xc3\xa4yneiden partiolaispukujen tilalle oikeat sotilaspuvut: Saksan jalkav\xc3\xa4en kentt\xc3\xa4harmaat. Pfadfinder-aika oli p\xc3\xa4\xc3\xa4ttynyt, ja kurssilaiset olivat nyt musket\xc3\xb6\xc3\xb6rej\xc3\xa4._NEWLINE_Itsen\xc3\xa4isyysliike astui seuraavaan vaiheeseen. Ostrobotnian kokouksen alkumuodosta oli my\xc3\xb6s liikkeen organisaatio laajentunut ja monipuolistunut.\n_START_SECTION_\nSuomen itsen\xc3\xa4istymisen ja j\xc3\xa4\xc3\xa4k\xc3\xa4riliikkeen taustavoimia\n_START_PARAGRAPH_\nLiikkeen esikuntana voidaan pit\xc3\xa4\xc3\xa4 A.K:ta ("Aktionskommitt\xc3\xa9n", "Toimintakomitea" tai "Aktiivinen komitea"). Siin\xc3\xa4 olivat edustettuina eri puolueet, vanha ja nuori aktivismi sek\xc3\xa4 vanhan v\xc3\xa4en upseerit, jotka my\xc3\xb6hemmin j\xc3\xa4rjest\xc3\xa4ytyiv\xc3\xa4t M.K:si ("Milit\xc3\xa4rkommitt\xc3\xa9n", "sotilaskomitea"). Ahti (1999) on luonnehtinut MK:ta "entisten Haminan kadettien toveripiiriksi"._NEWLINE_Aktiivista komiteaa tuki C.K. ("Centralkommitt\xc3\xa9n", "Keskuskomitea"), joka oli vanhemman polven poliitikkojen muodostama ryhm\xc3\xa4. Siihen kuului muun muassa valtioneuvoksia (Edvard Hjelt, Alexis Gripenberg), senaattoreita (Hugo Rautap\xc3\xa4\xc3\xa4) ja professoreita (Rafael Erich, Edward Westermarck). Ruotsalaisen kieliryhm\xc3\xa4n edustus oli vallitseva. Se, ett\xc3\xa4 my\xc3\xb6s vanhasuomalaisia (Rautap\xc3\xa4\xc3\xa4 ja Samuli Sario) liittyi mukaan, osoitti heid\xc3\xa4n asenteensa muuttumista._NEWLINE_Aktiivisen komitean keskeinen k\xc3\xa4yt\xc3\xa4nn\xc3\xb6n toimija oli kes\xc3\xa4kuusta 1917 l\xc3\xa4htien ty\xc3\xb6jaosto. Sen toiminta puolestaan naamioitiin mets\xc3\xa4alan yritykseksi. Yritys, nimelt\xc3\xa4\xc3\xa4n Uusi Mets\xc3\xa4toimisto, sijaitsi Helsingiss\xc3\xa4 osoitteessa Yrj\xc3\xb6nkatu 25. N\xc3\xa4enn\xc3\xa4isesti "toimisto" osti ja myi puutavaraa ja muita mets\xc3\xa4n antimia sek\xc3\xa4 v\xc3\xa4litti ty\xc3\xb6ntekij\xc3\xb6it\xc3\xa4 mets\xc3\xa4ty\xc3\xb6maille. T\xc3\xa4ll\xc3\xa4 voitiin verhota todelliset teht\xc3\xa4v\xc3\xa4t, joista merkitt\xc3\xa4vin oli suojeluskuntatoiminnan k\xc3\xa4ynnist\xc3\xa4minen eri puolilla maata. Uuden mets\xc3\xa4toimiston keskeisin hahmo oli maisteri Elmo E. Kaila._NEWLINE_Tukholmassa toimi vuodesta 1916 alkaen vaikutusvaltainen Suomen itsen\xc3\xa4isyysliikkeen Ulkomaanvaltuuskunta. Sen kautta olivat olemassa yhteydet Ruotsiin ja Saksaan. Seuraavan vuoden syksyll\xc3\xa4 valtuuskunta alistettiin A.K.:lle, joka sai siit\xc3\xa4 yhteyselimen saksalaisiin p\xc3\xa4in._NEWLINE_Saksassa liikkeen asioita oli hoitanut Fritz Wetterhoffin johtama B\xc3\xbcro Wetterhoff. Wetterhoffin jouduttua saksalaisten ep\xc3\xa4suosioon perustettiin marraskuussa 1916 uusi, riippumattomampi yhdyselin Das Finnl\xc3\xa4ndische B\xc3\xbcro, jota johti Samuli Sario. H\xc3\xa4nen mukaansa ja edelt\xc3\xa4j\xc3\xa4n nimimallilla toimistoa kutsuttiin my\xc3\xb6s B\xc3\xbcro Sarioksi. Riippumattomuuden hinta oli vaatimattomuus: Wetterhoffin toimiston arkisto ja kontaktit eiv\xc3\xa4t olleet k\xc3\xa4ytett\xc3\xa4viss\xc3\xa4 ja rahaakin puuttui._NEWLINE_Sosialistien edustus puuttui n\xc3\xa4ist\xc3\xa4 elimist\xc3\xa4. Vaikka yhteisty\xc3\xb6st\xc3\xa4 porvarien kanssa kielt\xc3\xa4ydyttiin, oli itsen\xc3\xa4istymisajatus kannatettava. Muun muassa K. H. Wiik, Oskari Tokoi ja Yrj\xc3\xb6 M\xc3\xa4kelin tukivat j\xc3\xa4\xc3\xa4k\xc3\xa4riliikett\xc3\xa4. Viimeksi mainitun poika Leo M\xc3\xa4kelin liittyi j\xc3\xa4\xc3\xa4k\xc3\xa4rien riveihin 14. helmikuuta 1916._NEWLINE_Suomen "vapautusliikkeen" monitahoisen organisaation tiivist\xc3\xa4\xc3\xa4 Ahti (1999) seuraavasti:_NEWLINE_"Suomessa toimi AK, Uusi mets\xc3\xa4toimisto ja MK. Tukholmassa oli Ulkomaanvaltuuskunta ja Nikolai Mexmontanin Sotilaskomitean alainen esikunta, Berliiniss\xc3\xa4 Samuli Sarion toimisto ja viimein Liep\xc4\x81jassa J\xc3\xa4\xc3\xa4k\xc3\xa4ripataljoona ja sen edustajat."_NEWLINE_Suomen itsen\xc3\xa4istymisen kannalta oli Ven\xc3\xa4j\xc3\xa4n vallankumous onnekas tapahtuma, mutta niin oli my\xc3\xb6s Saksan tappio ensimm\xc3\xa4isess\xc3\xa4 maailmansodassa. Professori Matti Lackmanin mukaan Saksa ei v\xc3\xa4litt\xc3\xa4nyt Suomen vapaudesta, vaan tuki j\xc3\xa4\xc3\xa4k\xc3\xa4reit\xc3\xa4 samasta syyst\xc3\xa4 kuin bol\xc5\xa1evikkejakin: p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli heikent\xc3\xa4\xc3\xa4 Saksan vihollista Ven\xc3\xa4j\xc3\xa4\xc3\xa4. Saksa ei my\xc3\xb6sk\xc3\xa4\xc3\xa4n p\xc3\xa4\xc3\xa4st\xc3\xa4nyt j\xc3\xa4\xc3\xa4k\xc3\xa4reit\xc3\xa4 Suomeen, ennen kuin katsoi sen tarpeelliseksi. J\xc3\xa4\xc3\xa4k\xc3\xa4reill\xc3\xa4 ei ollut paljoa mahdollisuuksia vaikuttaa t\xc3\xa4h\xc3\xa4n asiaan. Lis\xc3\xa4ksi Saksa suunnitteli tekev\xc3\xa4ns\xc3\xa4 Suomesta oman vasallivaltionsa.\n_START_SECTION_\nSuuri v\xc3\xa4rv\xc3\xa4ys \xe2\x80\x93 partiolaiskurssista Lockstedtin harjoitusjoukoksi\n_START_PARAGRAPH_\nKun pfadfinder-joukon laajentaminen pataljoonaksi hyv\xc3\xa4ksyttiin keisari Vilhelm II:n 28. elokuuta 1915 allekirjoittamalla k\xc3\xa4skyll\xc3\xa4, lis\xc3\xa4ttiin rekrytointia alkuper\xc3\xa4iseen joukkoon n\xc3\xa4hden moninkertaiseksi. "Suuri v\xc3\xa4rv\xc3\xa4ys" tuli kest\xc3\xa4m\xc3\xa4\xc3\xa4n syyskuusta 1915 toukokuuhun 1916._NEWLINE_Pataljoonan vahvuus \xe2\x80\x93 nelj\xc3\xa4 kiv\xc3\xa4\xc3\xa4rikomppaniaa, konekiv\xc3\xa4\xc3\xa4rikomppania ja pioneerikomppania \xe2\x80\x93 edellytti normivahvuuksien mukaan 1\xc2\xa0439:\xc3\xa4\xc3\xa4 miest\xc3\xa4. Pois lukien t\xc3\xa4st\xc3\xa4 pfadfinderit sek\xc3\xa4 saksalainen p\xc3\xa4\xc3\xa4llyst\xc3\xb6 ja alip\xc3\xa4\xc3\xa4llyst\xc3\xb6, nettotarve oli noin 1\xc2\xa0200 miest\xc3\xa4. Pataljoonan \xe2\x80\x93 t\xc3\xa4ss\xc3\xa4 vaiheessa Ausbildungstruppe Lockstedtin \xe2\x80\x93 komentaja majuri Bayer esitti tarpeeksi kuitenkin jopa 2\xc2\xa0000 miest\xc3\xa4 mahdollisesti ajatellen, ettei suomalaisia k\xc3\xa4\xc3\xa4nnytett\xc3\xa4isi takaisin, vaan yksikk\xc3\xb6\xc3\xa4 laajennettaisiin tai uusia perustettaisiin tilanteen mukaan._NEWLINE_V\xc3\xa4rv\xc3\xa4ystoiminnan organisoinnissa keskeist\xc3\xa4 oli ylioppilaiden osakuntatoiminta ja pienemm\xc3\xa4ss\xc3\xa4 m\xc3\xa4\xc3\xa4rin my\xc3\xb6s muut miesopiskelijoiden yhteis\xc3\xb6t. Aktiivisen komitean ja ylioppilaskunnan v\xc3\xa4lisen\xc3\xa4 yhteyten\xc3\xa4 toimi maisteri Kai Donner. Ylioppilasaktiivit v\xc3\xa4rv\xc3\xa4siv\xc3\xa4t opiskelutovereitaan ja tekiv\xc3\xa4t matkoja maakuntiin hankkiakseen rekryyttej\xc3\xa4 sek\xc3\xa4 tukeakseen ja k\xc3\xa4ynnist\xc3\xa4\xc3\xa4kseen paikallisv\xc3\xa4rv\xc3\xa4yst\xc3\xa4._NEWLINE_Jotta j\xc3\xa4\xc3\xa4k\xc3\xa4riliike saisi laajan ja monipuolisen osallistuja- ja kannattajajoukon, pyrittiin v\xc3\xa4rv\xc3\xa4\xc3\xa4ji\xc3\xa4 hankkimaan eri yhteiskuntaryhmist\xc3\xa4. Lauerman sanoin: "V\xc3\xa4rv\xc3\xa4rien joukossa oli ty\xc3\xb6l\xc3\xa4isi\xc3\xa4, ty\xc3\xb6njohtajia ja k\xc3\xa4sity\xc3\xb6l\xc3\xa4isi\xc3\xa4, maanviljelij\xc3\xb6it\xc3\xa4, opettajia, pappeja ja lukkareita, jopa joku poliisiviranomainenkin."_NEWLINE_Paikallisv\xc3\xa4rv\xc3\xa4reit\xc3\xa4 oli helpoin l\xc3\xb6yt\xc3\xa4\xc3\xa4 Pohjanmaalla ja Karjalassa. Muualle oli l\xc3\xa4hetett\xc3\xa4v\xc3\xa4 ylioppilasv\xc3\xa4rv\xc3\xa4reit\xc3\xa4 Helsingist\xc3\xa4 ja kutsuttava j\xc3\xa4\xc3\xa4k\xc3\xa4reit\xc3\xa4 Saksasta. Tunnettuja v\xc3\xa4rv\xc3\xa4\xc3\xa4j\xc3\xa4j\xc3\xa4\xc3\xa4k\xc3\xa4reit\xc3\xa4 ovat muun muassa Aarne Sihvo ja Sulo-Weikko Pekkola.\n_START_SECTION_\nEtapit\n_START_PARAGRAPH_\nVajaat 200 saksankielentaitoista pfadfinder-tarjokasta ujutettiin Tukholmaan ja eteenp\xc3\xa4in esimerkiksi opintomatkojen varjolla. Lockstedtin harjoitusjoukon miehist\xc3\xb6n v\xc3\xa4rv\xc3\xa4yst\xc3\xa4 ja kuljetusta varten oli suunniteltava erityyppinen organisaatio. Rajan laillinen ylitys vaikeutui jo syksyn 1915 kuluessa ja helmikuussa 1916 se sulkeutui t\xc3\xa4ysin "j\xc3\xa4\xc3\xa4k\xc3\xa4ri-ik\xc3\xa4isilt\xc3\xa4" 19\xe2\x80\x9335-vuotiailta miehilt\xc3\xa4, kun passeja ei en\xc3\xa4\xc3\xa4 my\xc3\xb6nnetty._NEWLINE_J\xc3\xa4lkeenp\xc3\xa4in laaditussa etappiteiden kartassa on Suomen ja Ruotsin puolella yhteens\xc3\xa4 52 etappikohdetta, osan kuvatessa yksitt\xc3\xa4ist\xc3\xa4 taloa, osan kokonaista paikkakuntaa. S\xc3\xa4ilyneitten etappitalojen seiniss\xc3\xa4 on t\xc3\xa4st\xc3\xa4 kertovia muistolaattoja._NEWLINE_Er\xc3\xa4s tunnetuimpia etappitaloja oli Juho Alfred Heikkisen eli Hallan ukon ja h\xc3\xa4nen vaimonsa Licin asuma Hallan talo Hyrynsalmen Hallavaarassa. Hallan etappia johti Friedel Jacobson._NEWLINE_Haaparannan\xe2\x80\x93Tornion alue muodosti maailmansodan tilanteessa merkitt\xc3\xa4v\xc3\xa4n kansainv\xc3\xa4lisen solmukohdan. J\xc3\xa4\xc3\xa4k\xc3\xa4rietappi toi oman lis\xc3\xa4ns\xc3\xa4 paikkaan, joka oli ennest\xc3\xa4\xc3\xa4n t\xc3\xa4rke\xc3\xa4 "vakoilun, salaisen politiikan,Ven\xc3\xa4j\xc3\xa4n vallankumouksellisen toiminnan, pakolaisten, salakuljetuksen [ja] prostituution" harjoittamiselle. T\xc3\xa4ss\xc3\xa4 keitoksessa kiehui yhten\xc3\xa4 sattumana "Halkokonttorin" peitenimell\xc3\xa4 toimiva j\xc3\xa4\xc3\xa4k\xc3\xa4rietappi._NEWLINE_Tornion etapin oli perustanut Eero Heickell (Kuussaari) jo vuoden 1915 alussa pfadfinder-kurssilaisten rajanylityksen tukemiseksi._NEWLINE_Haaparannan etappikeskus puolestaan syntyi pfadfindereiden Heikki Kekonin ja W. E. Tuompon sinne suuntaaman tiedotus- ja tiedustelumatkan jatkokomennuksena, kun Lockstedtin harjoitusjoukon perustamisesta oli saatu varmuus ja etapille tulisi n\xc3\xa4in k\xc3\xa4ytt\xc3\xb6\xc3\xa4._NEWLINE_Kemin etappi perustettiin 3. syyskuuta 1915, jolloin Heickell neuvotteli asiasta muun muassa Konstu Pietil\xc3\xa4n ja Arvi H\xc3\xa4llforsin kanssa. Kemiss\xc3\xa4 etappi sijaitsi Juho Heiskasen omistamassa matkustajakoti Osulassa. Etappi joutui ilmiannon kohteeksi ja sen toiminta katkaistiin 6. tammikuuta 1916 l\xc3\xa4hett\xc3\xa4m\xc3\xa4ll\xc3\xa4 Helsinkiin s\xc3\xa4hk\xc3\xb6sanoma "Potilas ei saavu"._NEWLINE_T\xc3\xa4st\xc3\xa4 huolimatta Osulan is\xc3\xa4nt\xc3\xa4 Juho Heiskanen pid\xc3\xa4tettiin. H\xc3\xa4nest\xc3\xa4 tuli ensimm\xc3\xa4inen \xc5\xa1palerniitti eli Pietarin \xc5\xa0palernajan vankilaan teljetty aktivisti. My\xc3\xb6hemmin heit\xc3\xa4 kutsuttaisiin kalterij\xc3\xa4\xc3\xa4k\xc3\xa4reiksi._NEWLINE_Kaupunkiolosuhteissa etappi saatettiin perustaa sopivan liikeyrityksen yhteyteen. Esimerkiksi Oulussa toimi konttoristi Amatus Johanssonin yll\xc3\xa4pit\xc3\xa4m\xc3\xa4 toimintapiste H\xc3\xb6gstenin herrainvaateliikkeess\xc3\xa4. Samassa kaupungissa Iikka Castr\xc3\xa9n huolti ja majoitti j\xc3\xa4\xc3\xa4k\xc3\xa4riliikkeen nimiss\xc3\xa4 liikkuvia Valion toimitiloissa. Paikallisen ty\xc3\xb6v\xc3\xa4enlehden Kansan Tahdon lehtimiehet Yrj\xc3\xb6 M\xc3\xa4kelin ja Hannes Uksila kokosivat v\xc3\xa4rv\xc3\xa4tyt lehden toimitukseen, josta heid\xc3\xa4t ohjattiin Jaakko Kemppaisen vaatturiliikkeeseen ja sielt\xc3\xa4 joko j\xc3\xa4\xc3\xa4n yli tai Tornion kautta Ruotsiin._NEWLINE_Etappitiet johtivat rajan yli pohjoisesta alkaen Muoniossa, Kangasj\xc3\xa4rvell\xc3\xa4, Pellossa, Tengeli\xc3\xb6ss\xc3\xa4, Palovaarassa, Karungissa, Torniossa ja Haaparannalla. Merenkurkun yli kuljettiin Jepualta ja Voltista alkavilla etapeilla, joiden kohtaamispiste oli Holm\xc3\xb6n saarella. Kulkijoiden m\xc3\xa4\xc3\xa4r\xc3\xa4ll\xc3\xa4 mitattuina t\xc3\xa4rkeimm\xc3\xa4t ylityspaikat olivat Kemin-Haaparannan sek\xc3\xa4 Tornion reitit. Kemin etapin paljastuttua ja Merenkurkun ollessa yhten\xc3\xa4isess\xc3\xa4 j\xc3\xa4\xc3\xa4ss\xc3\xa4 muodostui Etel\xc3\xa4-Pohjanmaalta Uumajaan johtavan reitin merkitys suureksi._NEWLINE_Etappitoiminta pyrittiin aluksi erist\xc3\xa4m\xc3\xa4\xc3\xa4n v\xc3\xa4rv\xc3\xa4yksest\xc3\xa4, mutta my\xc3\xb6hemmin n\xc3\xa4m\xc3\xa4 toiminnot v\xc3\xa4ist\xc3\xa4m\xc3\xa4tt\xc3\xa4 sekoittuivat, vaikka se kasvattikin turvallisuusriski\xc3\xa4. Lackman mainitsee esimerkkin\xc3\xa4, kuinka etappireitin varrella Pohjois-Ruotsin Seittenkarissa vaikuttaneet etappimiehet v\xc3\xa4rv\xc3\xa4siv\xc3\xa4t siell\xc3\xa4 ty\xc3\xb6skennelleist\xc3\xa4 suomalaisista mets\xc3\xa4ty\xc3\xb6miehist\xc3\xa4 ainakin 20 miest\xc3\xa4 Saksaan.\n_START_SECTION_\nBahrenfeldin rangaistusosasto\n_START_PARAGRAPH_\nTyytym\xc3\xa4tt\xc3\xb6myytt\xc3\xa4 ja purnausta ilmeni j\xc3\xa4\xc3\xa4k\xc3\xa4rien joukossa sek\xc3\xa4 suoranaisten olosuhteiden ett\xc3\xa4 ep\xc3\xa4tietoisuuden vuoksi. Monilla Suomesta "suuren v\xc3\xa4rv\xc3\xa4yksen" aikaan saapuneilla ei ollut selke\xc3\xa4\xc3\xa4 k\xc3\xa4sityst\xc3\xa4 odotettavissa olevasta tilanteesta (kun sit\xc3\xa4 ei ollut v\xc3\xa4rv\xc3\xa4reill\xc3\xa4k\xc3\xa4\xc3\xa4n). Vaikka j\xc3\xa4\xc3\xa4k\xc3\xa4ripataljoona toisaalta oli suomalainen yritys ja yhteis\xc3\xb6, se oli toisaalta vain yksi saksalaisen sotilaskurin alainen yksikk\xc3\xb6. Niinp\xc3\xa4 kurittomuutta kitkettiin kovin ottein. Ensimm\xc3\xa4iset vakavampiin rettel\xc3\xb6inteihin syyllistyneet l\xc3\xa4hetettiin sotaoikeuteen ja sielt\xc3\xa4 vankileireille._NEWLINE_Erityinen rangaistusosasto perustettiin Zerkstenin kartanoon kymmenen kilometrin p\xc3\xa4\xc3\xa4h\xc3\xa4n rintamalinjasta vuoden 1916 syksyll\xc3\xa4. Osastoa komensi v\xc3\xa4\xc3\xa4peli H\xc3\xb6felmeyer. Kurinpitokeinoina k\xc3\xa4ytettiin pakkotahtisen harjoittelun ohella ruuatta j\xc3\xa4tt\xc3\xa4mist\xc3\xa4, pime\xc3\xa4ss\xc3\xa4 putkassa istuttamista sek\xc3\xa4 pakkasessa pit\xc3\xa4mist\xc3\xa4. Zerksteniin viedyt "jermut" eiv\xc3\xa4t kuitenkaan olleet lannistettavissa eik\xc3\xa4 osasto saavuttanut tarkoitustaan: rangaistusosastoon komennetut eiv\xc3\xa4t "palanneet j\xc3\xa4rjestykseen"._NEWLINE_Pataljoonaa varten perustettiin marraskuussa 1916 erityinen rangaistuskomppania, Altona-Bahrenfeldin ty\xc3\xb6komennuskunta, joka toimi tykist\xc3\xb6varikossa Hampurin l\xc3\xa4hell\xc3\xa4. Yhteens\xc3\xa4 t\xc3\xa4h\xc3\xa4n osastoon, "bahrenfelttareihin", p\xc3\xa4\xc3\xa4tyi Lackmanin mukaan 216 miest\xc3\xa4 (Lauerman 1966 laskelmissa 224 miest\xc3\xa4). Palvelus oli raskasta ja sit\xc3\xa4 vaikeutti suuresti viel\xc3\xa4 sekin, ett\xc3\xa4 rangaistusosastolaisten esimiehet puhuivat pelk\xc3\xa4st\xc3\xa4\xc3\xa4n saksaa. Ravinto puolestaan oli niukkaa ja yksipuolista._NEWLINE_"Bahrenfelttarien" kehnoista olosuhteista kantautui tietoa pataljoonaan, mik\xc3\xa4 osaltaan lis\xc3\xa4si tyytym\xc3\xa4tt\xc3\xb6myytt\xc3\xa4 p\xc3\xa4\xc3\xa4joukossa. Rangaistuskomppanian tilannetta ei kuitenkaan korjattu, ennen kuin \xc5\xa0palernajan vankilasta vallankumouksen my\xc3\xb6t\xc3\xa4 vapautunut Zugf\xc3\xbchrer Aarne Sihvo, my\xc3\xb6hempi Puolustusvoimien komentaja, vieraili Bahrenfeldissa. Sihvo totesi, ett\xc3\xa4 rangaistuskomppania tulisi aiheuttamaan s\xc3\xa4r\xc3\xb6n j\xc3\xa4\xc3\xa4k\xc3\xa4rien ulkoiseen kuvaan, kun heid\xc3\xa4n paluunsa Suomeen tulisi ajankohtaiseksi. Omakohtaisiin, tuoreisiin vankilakokemuksiinsa verraten h\xc3\xa4n saattoi ymm\xc3\xa4rt\xc3\xa4\xc3\xa4 bahrenfelttareiden ahdingon._NEWLINE_Vain viisi bahrenfelttaria palasi rangaistuskomppaniasta pataljoonaan, lopuista ty\xc3\xb6kuntoiset sijoitettiin p\xc3\xa4\xc3\xa4osin siviilit\xc3\xb6ihin teollisuuslaitoksiin. Bahrenfelttarit saattoivat palata Suomeen vasta vuoden 1918 sodan p\xc3\xa4\xc3\xa4tytty\xc3\xa4, p\xc3\xa4\xc3\xa4osa syksyll\xc3\xa4 1918. J\xc3\xa4lkeen j\xc3\xa4\xc3\xa4neit\xc3\xa4 eli Saksassa surkeissa oloissa; jotkut olivat l\xc3\xa4hteneet maasta omin avuin ja kaikkien kohtalo ei koskaan selvinnyt.\n_START_SECTION_\nJ\xc3\xa4\xc3\xa4k\xc3\xa4riliikkeen paljastuminen viranomaisille\n_START_PARAGRAPH_\nKun laajamittainen v\xc3\xa4rv\xc3\xa4ys oli aloitettu syyskuussa 1915, j\xc3\xa4\xc3\xa4k\xc3\xa4riliikkeen asia ei ollut en\xc3\xa4\xc3\xa4 vain pienten piirien tiedossa ja sen paljastuminen jossain muodossa olisi vain ajan kysymys._NEWLINE_28. syyskuuta p\xc3\xa4iv\xc3\xa4tty raportti kenraalikuvern\xc3\xb6\xc3\xb6ri Seynille osoittaa ven\xc3\xa4l\xc3\xa4isten jo tuntevan j\xc3\xa4\xc3\xa4k\xc3\xa4riliikkeen toiminnan ytimen: Suomessa "harjoitetaan voimakasta kiihotusta suomalaisen nuorison, eritoten ylioppilaitten, saattamiseksi saksalaisiin upseerikouluihin, joissa heid\xc3\xa4t valmistettaisiin kapinan johtajiksi Suomeen"._NEWLINE_J\xc3\xa4\xc3\xa4k\xc3\xa4riliikkeen paljastumisesta ei puutu sen paremmin tragikoomisia kuin syv\xc3\xa4sti traagisiakaan piirteit\xc3\xa4:_NEWLINE_Ven\xc3\xa4j\xc3\xa4n Haaparannan varakonsuli sai j\xc3\xa4\xc3\xa4k\xc3\xa4ritarjokkaalta kyselyn matkarahoista Saksaan. Tieto matkarahoista oli oikea, mutta osoite v\xc3\xa4\xc3\xa4r\xc3\xa4: Haaparannalla oikea paikka olisi konsulintoimiston sijasta kaiketi ollut "Halkokonttori"._NEWLINE_Torniossa vangittiin 23. joulukuuta 1915 pfadfinder Edvard Bruhn. Bruhn oli hoitanut yht\xc3\xa4 j\xc3\xa4\xc3\xa4k\xc3\xa4riliikkeen v\xc3\xa4rv\xc3\xa4yselimist\xc3\xa4, ns. Liisankadun toimistoa Helsingiss\xc3\xa4. Kiinni jouduttuaan vasta 21-vuotias Bruhn paljasti kuulusteluissa tietonsa. Jo ennen kiinni joutumistaan Bruhn oli her\xc3\xa4tt\xc3\xa4nyt huomiota "kevytmielisell\xc3\xa4" el\xc3\xa4m\xc3\xa4ntyylill\xc3\xa4\xc3\xa4n, jonka seurauksena ep\xc3\xa4iltiin muun muassa v\xc3\xa4rv\xc3\xa4ykseen ja etappeihin liittyvi\xc3\xa4 muistiinpanoja joutuneen v\xc3\xa4\xc3\xa4riin k\xc3\xa4siin. H\xc3\xa4net olikin tarkoitus toimittaa turvallisuussyist\xc3\xa4 pois maasta, mutta matkaseurue joutui varjostuksen kohteeksi ja kohtalokkaaseen tarkastukseen Tornion asemalla. Vapauduttuaan vallankumouksen yhteydess\xc3\xa4 Bruhn taisteli sek\xc3\xa4 Suomen ett\xc3\xa4 Viron vapaussodissa, ja kaatui vuonna 1919 Virossa._NEWLINE_Vuosina 1916\xe2\x80\x931917 j\xc3\xa4\xc3\xa4k\xc3\xa4ri\xc2\xadliikkeeseen kohdistunutta viran\xc2\xadomais\xc2\xadtutkintaa johti ven\xc3\xa4l\xc3\xa4inen tutkinta\xc2\xadtuomari Nikolai Ma\xc5\xa1kevit\xc5\xa1. Vangittujen j\xc3\xa4\xc3\xa4k\xc3\xa4ri\xc2\xadv\xc3\xa4rv\xc3\xa4rien oikeuden\xc2\xadk\xc3\xa4ynnit alkoivat joulukuussa 1916 ja p\xc3\xa4\xc3\xa4todistus\xc2\xadaineistona olivat Ma\xc5\xa1kevit\xc5\xa1in ker\xc3\xa4\xc3\xa4m\xc3\xa4t tiedot ja tunnustukset. Prosessi keskeytyi vuoden 1917 helmikuun vallan\xc2\xadkumouksen seurauksena, kun v\xc3\xa4kijoukko vapautti vangitut ja tuhosi p\xc3\xa4\xc3\xa4osan asiakirjoista.\n_START_SECTION_\nPunaj\xc3\xa4\xc3\xa4k\xc3\xa4rit\n_START_PARAGRAPH_\nLackmanin mukaan Brest-Litovskin rauhan t\xc3\xa4ydennysneuvottelujen aikaan elokuussa 1918 Berliiniss\xc3\xa4 ryhm\xc3\xa4 sinne j\xc3\xa4\xc3\xa4neit\xc3\xa4 j\xc3\xa4\xc3\xa4k\xc3\xa4reit\xc3\xa4 toimitti SKP:n perustavalle kokoukselle v\xc3\xa4litett\xc3\xa4v\xc3\xa4n kirjeen, jossa kertoivat olevansa halukkaita yhteisty\xc3\xb6h\xc3\xb6n. Kirje ei kuitenkaan her\xc3\xa4tt\xc3\xa4nyt kiinnostusta, sill\xc3\xa4 SKP:ss\xc3\xa4 j\xc3\xa4\xc3\xa4k\xc3\xa4reit\xc3\xa4 pidettiin lahtareina, vaikka osa heist\xc3\xa4 oli proletariaattia, kuten ty\xc3\xb6l\xc3\xa4isi\xc3\xa4 ja merimiehi\xc3\xa4. Ryhm\xc3\xa4 Berliinin punaj\xc3\xa4\xc3\xa4k\xc3\xa4reit\xc3\xa4 kotiutettiin my\xc3\xb6hemmin syksyll\xc3\xa4, ja heist\xc3\xa4 osa ryhtyi yhteisty\xc3\xb6ss\xc3\xa4 j\xc3\xa4rjest\xc3\xa4m\xc3\xa4\xc3\xa4n organisaatiota punaisten kanssa. Hanke hyytyi, kun salainen poliisi eli Yleisesikunnan osasto III pid\xc3\xa4tti muutamia.'